Document ID: /roh_data/filtered/fineweb-2-filterrobots_roh.jsonl.gz/29405

Furmaziun per tuts
Furmaziun vul dir emprender e sa sviluppar permanentamain. La furmaziun intermediescha savida e gida a chapir il nunenconuschent. La furmaziun fa punts en la Svizra quadrilingua e multiculturala. La furmaziun gida a sa far in'opiniun libra, dat orientaziun ed è l'avegnir. La furmaziun è service public.
La furmaziun en sia varietad
Furmaziun e savida gidan ils umans ad avair success en la vita. La furmaziun è ina pitga da l'economia svizra. La vasta purschida da furmaziun da la SSR procura per savida per tut ils umans en Svizra.
Nus deditgain 17 pertschient dal temp d'emissiun da radio e televisiun a la furmaziun e cultura. Quai èn passa 15 300 uras.
Nossas emissiuns preschentan in panorama da furmaziun plain fassettas da la scienza e medischina, la fauna e natira, l'economia e la protecziun dals consuments sco era da l'istorgia, l'art e las medias u viadis e la cultura. Ellas porschan savida da la perscrutaziun e da la pratica, dattan infurmaziuns supplementaras e cussegls.
En nossas purschidas da novitads e d'infurmaziuns derasain nus mintga di savida e furmaziun – en tut las quatter linguas naziunalas. Nossa vista or d'ina perspectiva svizra sin ils eveniments creescha savida e contribuescha a la furmaziun libra da l'opiniun.